Forskningsmiljøene i Bergen, Trondheim og Stavanger arrangerte de tre første showene i 2010. Siden har flere kommet til hvert år, og i 2012 var det Forsker Grand prix i seks byer: Tromsø, Trondheim, Bergen, Stavanger, Grimstad (samarbeid mellom Universitetet i Agder og Høgskolen i Telemark (HiT) og Oslo. Deltakerne er ph.d.- stipendiater fra universiteter, høyskoler, forskningsinstitutter og bedrifter i regionen. De er godt i gang med forskningen sin, men har ennå ikke disputert. De er plukket ut flere måneder i forveien og har fått profesjonell hjelp både med innholdet i presentasjon, sceneopptreden og stemmebruk. De har også fått medietrening og veiledning fra kjente forskningsformidlere som for eksempel Jørn H. Hurum og Victor Norman. De to beste fra hvert sted går videre til den nasjonale finalen, som arrangeres av Forskningsrådet.